 Xildhibaan Abubakar Cabdiraxmaan Good oo u waramay Wargeyska Geeska Afrikaayaa sidoo kale ka hadlay wareegtada uu Madaxweynuhu ka soo saaray ilaalinta hantida qaranka, talaabo wanaagsan buu ku tilmaamay, balse wuxuu sheegay inay aad u adag tahay in la dhaqan galiyo, isagoo xusay in wareegtooyin badan oo hore Madaxweynuhu u soo saaray in aan lagu dhaqmin ama aan la fulin,waxaanu yidhi isagoo ugu horeyn ka hadlay Hantida Qaranka iyo Xukuumaddan Xaalada uu dalku marayo ee aan cidna loo tudhayn, cidna loo aabo yeelayn, ee boob iyo musuq leh waa la arkaa oo cidna kama qarsoona, boobka hantida umadda iyo musuq-maasuqu caan buu ku noqday Xukuumaddan, waana lagu xasuusan doonaa, haddii ay Sharci noqoto, haddii ay Dekad noqoto, haddii ay Dhul noqoto, haddii ay Hanti noqoto, wax alaale wax u dihin umadda reer Somaliland ma jirto, oo Xukuumaddan ayaa siday doonto ugu takrifashay. 